KZN: Nóg DA-raadslede glo aangeval, aangerandGeoff Pullan (Foto: ANA) Die Demokratiese Alliansie (DA) het Sondag geëis dat die polisie dringend ondersoek instel na gewelddadige gedrag onder raadslede in KwaZulu-Natal nadat nóg twee van dié party se eThekwini-metroraadslede glo aangeval en aangerand is. Nicole Graham, die DA se koukusleier in die eThekwini-metroraad, sê dit blyk dat misdadigers in die provinsie dié party in die provinsie van stryk wil bring. In die eerste van dié voorvalle is Geoff Pullan, raadslid van wyk 58, volgens Graham vroeër dié week na bewering deur ŉ wykskomitee-sekretaris aangeval en aangerand tydens ŉ komiteevergadering. Sy sê die wykskomitee-sekretaris het Pullan se kop teen ŉ muur en venster geslaan. Sihle Magubane, ŉ DA-raadslid, is volgens Graham in ŉ tweede afsonderlike voorval in Mhlathuze deur ANC-lede aangeval ná ŉ konfrontasie oor ŉ onthaalplek wat die DA glo vir ŉ vergadering bespreek het. Graham sê beide voorvalle is by die polisie aangemeld en word tans ondersoek. Sy sê die DA eis binnekort antwoorde, aangesien dié tipe gedrag geen plek in ŉ demokratiese samelewing het nie. “DA-raadslede bevind hulself in toenemend gevaarlike situasies in eThekwini en die provinsie as geheel, en dit vereis dringende aandag deur beide die stad en die SAPD. Ons hoop raadslid Pullan herstel spoedig en sal nie toelaat dat hierdie gedrag ons van stryk bring om verandering in KwaZulu-Natal te bewerkstellig nie.” Dié bewerings kom nadat Warren Burne, ook ŉ DA-raadslid, vroeër die jaar ook aanklagte van aanranding teen ŉ lid van sy wykskomitee aanhangig gemaak het.